**Paskaidrojuma raksts
Jelgavas novada pašvaldības saistošajiem noteikumiem Nr. \_\_\_**

**“Jelgavas novada pašvaldības līdzdalības budžeta nolikums”**

|  |  |
| --- | --- |
| Paskaidrojuma raksta sadaļa | Norādāmā informācija |
| 1. Mērķis un nepieciešamības pamatojums | Saistošo noteikumu izdošanas mērķis ir noteikt kārtību, kādā Jelgavas novada pašvaldība īsteno līdzdalības budžeta projektu ideju konkursu. Konkursa mērķis ir veicināt Jelgavas novada iedzīvotāju iniciatīvu, iesaisti un līdzdalību Jelgavas novada attīstībā un piešķirto finanšu līdzekļu izlietošanā.Pašvaldības pilnvarojums izstrādāt saistošos noteikumus izriet no [Pašvaldību likuma](https://likumi.lv/ta/id/336956-pasvaldibu-likums) [44.panta](https://likumi.lv/ta/id/336956-pasvaldibu-likums#p44) otrās daļas, kas noteic, ka dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.Šie saistošie noteikumi ir nepieciešami, lai atbilstoši [Pašvaldību likuma](https://likumi.lv/ta/id/336956-pasvaldibu-likums) deleģējumam, noteiktu kārtību, kā pašvaldība īsteno līdzdalības budžeta projektu ideju konkursu. |
| 2. Fiskālā ietekme uz pašvaldības budžetu | [Pašvaldību likuma](https://likumi.lv/ta/id/336956-pasvaldibu-likums) [59.panta](https://likumi.lv/ta/id/336956-pasvaldibu-likums#p59) otrā daļa nosaka, ka gadskārtējā pašvaldības budžetā sākot ar 2025.gadu jāparedz finansējums līdzdalības budžetam vismaz 0,5 procentu apmērā no pašvaldības vidējiem viena gada iedzīvotāju ienākuma nodokļa un nekustamā īpašuma nodokļa faktiskajiem ieņēmumiem, kas tiek aprēķināti par pēdējiem trim gadiem.Konkrētajā gadā konkursa realizācijai pieejamo kopējo finansējumu nosaka kārtējā gada budžeta ietvaros. 2024.gadā finansējums līdzdalības budžetam pašvaldības budžetā nav paredzēts. Tas tiks paredzēts 2025.gada budžetā.2025.gadā kopējais pašvaldības finansējums līdzdalības budžetam paredzēts 165 000 EUR (ieskaitot pievienotās vērtības nodokli). Vienas projekta idejas realizācijai piešķir ne vairāk kā 30 000 EUR (ieskaitot pievienotās vērtības nodokli). |
| 3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci | Sociālā ietekme – tiesiskais regulējums attiecināms uz sabiedrībai pieejamu publisku ārtelpu ar neierobežotu piekļuvi, tāpēc uzskatāms, ka šie saistošie noteikumi pozitīvi ietekmēs Jelgavas novada iedzīvotāju dzīvesveidu, labsajūtu un sabiedrību kopumā, jo veicinās iedzīvotāju iniciatīvu iesaisti un līdzdalību Jelgavas novada attīstībā un piešķirto finanšu līdzekļu izlietošanā. Kā arī saistošie noteikumi paredz līdzvērtīgu attieksmi pret visām sabiedrības grupām, tajā skaitā personām ar invaliditāti. Saistošo noteikumu tiesiskais regulējums neradīs mērķgrupām jaunas tiesības, bet nodrošinās vienlīdzīgas iespējas.Ietekme uz vidi – ņemot vērā to, ka saistošie noteikumi paredz ieguldījumus publiskās ārtelpas infrastruktūrā, paredzama ietekme uz vidi, labiekārtojot un attīstot jaunas teritorijas Jelgavas novada administratīvajā teritorijā. Veiktās pārmaiņas neietekmēs cilvēku veselību un drošību, jo veiktās darbības tiks realizētas atbilstoši būvniecību regulējošiem normatīvajiem aktiem.Ietekme uz iedzīvotāju veselību – iespējams, ka noteiktu projektu ideju realizācija uzlabos iedzīvotāju veselību, piemēram, pastaigu takas, āra trenažieri, u.tml.Ietekme uz uzņēmējdarbības vidi pašvaldības teritorijā ar saistošajiem noteikumiem iespējams tiks veicināta, jo tiks sakārtotas publiski pieejamas teritorijas, kas var atstāt pozitīvu ietekmi uz blakus esošajām uzņēmējdarbības teritorijām.Ietekme uz konkurenci – nav. |
| 4. Ietekme uz administratīvajām procedūrām un to izmaksām | Privātpersonas jautājumos par projekta piemērošanu var vērsties Jelgavas novada pašvaldībā.Privātpersonām veicamās darbības, ko paredz saistošo noteikumu projekts – galvenie procedūras posmi un privātpersonām veicamās darbības noteiktas saistošajos noteikumos.Visas izmaksas, kas saistītas ar projekta pieteikuma sagatavošanu un iesniegšanu, sedz iesniedzējs.Administratīvo procedūru izmaksas nav paredzētas. |
| 5. Ietekme uz pašvaldības funkcijām un cilvēkresursiem | Sasitošie noteikumi veicinās [Pašvaldību likuma](https://likumi.lv/ta/id/336956-pasvaldibu-likums) [4.panta](https://likumi.lv/ta/id/336956-pasvaldibu-likums#p4) pirmās daļas 2., 4., 5., 6., 7. un 20.punktā noteikto funkciju izpildi, savukārt, atbilstoši [44.panta](https://likumi.lv/ta/id/336956-pasvaldibu-likums#p44) otrajai daļai, dome var izdot saistošos noteikumus, lai nodrošinātu pašvaldības autonomo funkciju un brīvprātīgo iniciatīvu izpildi, ievērojot likumos vai Ministru kabineta noteikumos paredzēto funkciju izpildes kārtību.Kopumā prognozējams, ka saistošo noteikumu izpildes nodrošināšanai palielināsies administratīvais slogs, periodiski palielinot darba apjomu pašvaldības speciālistiem, kas būs iesaistīti projektu izvērtēšanas un realizēšanas procesos. Uz 2025.gadu saistošo noteikumu īstenošanā tiks iesaistīti atsevišķi pašvaldības Centrālās administrācijas Stratēģiskās plānošanas nodaļas, Projektu nodaļas un Jelgavas novada būvvaldes darbinieki, kā arī Jelgavas novada Īpašuma pārvaldes darbinieki, kas papildus saviem tiešajiem darba pienākumiem veiks arī saistošajos noteikumos minētos pienākumus. Prognozējams, ka darba apjoms, saistībā ar līdzdalības budžeta ieviešanu, palielināsies arī pašvaldības Klientu apkalpošanas speciālistiem, kuriem būs jāsniedz atbalsts personām pieteikumu iesniegšanai LBIS. Darba apjoms palielināsies arī pašvaldības Iepirkumu nodaļai, jo papildus pašvaldības iepirkumu plānā iekļautajiem publiskajiem iepirkumiem, Iepirkumu nodaļai trīs mēnešu laikā pēc līdzdalības budžeta projektu konkursu rezultātu paziņošanas, būs jāorganizē publisko iepirkumu procedūras.2025.gada beigās būtu jāizvērtē saistošo noteikumu ieviešanas radītais kopējais administratīvais slogs. Saistošo noteikumu sagatavošanas brīdī ietekmi uz pašvaldības funkcijām un cilvēkresursiem nav iespējams izvērtēt, jo nav zināms, kāda būs personu interese, iesaiste un aktivitāte, t.i., cik daudz projektu pieteikumu tiks iesniegti, cik daudz konsultāciju būs jānodrošina no pašvaldības puses, cik ilgs laiks un darbspēka resurss no pašvaldības puses būs jāiesaista iesniegto pieteikumu izvērtēšanā un kādu ietekmi tas atstās uz darbinieku tiešajiem darba pienākumiem utt. Uzsākot 2026.gada pašvaldības budžeta plānošanu, būtu jāizvērtē, vai saistošo noteikumu ieviešanu var turpināt ar pašreizējo pašvaldības speciālistu skaitu, vai arī būtu jāveido jaunas amata vietas, kas atstās ietekmi uz 2026.gada pašvaldības budžetu. |
| 6. Informācija par izpildes nodrošināšanu | Saistošo noteikumu izpildei uz 2025.gadu nav nepieciešams veidot jaunas institūcijas un/vai jaunas darba vietas.Līdzdalības budžeta projektu idejas izskata Jelgavas novada pašvaldības līdzdalības budžeta komisija, ko izveido un apstiprina ar Jelgavas novada domes lēmumu. Līdzdalības budžeta ideju konkursa projektu administrē Jelgavas novada pašvaldības Centrālā administrācija. Galvenie procedūras posmi un privātpersonām veicamās darbības noteiktas saistošajos noteikumos. |
| 7. Prasību un izmaksu samērīgums pret ieguvumiem, ko sniedz mērķa sasniegšana | Saistošie noteikumi ir piemēroti iecerētā mērķa sasniegšanas nodrošināšanai un paredz tikai to, kas ir vajadzīgs minētā mērķa sasniegšanai. Pašvaldības izraudzītie līdzekļi ir leģitīmi un rīcība ir atbilstoša augstākstāvošiem normatīviem aktiem. |
| 8. Izstrādes gaitā veiktās konsultācijas ar privātpersonām un institūcijām | Noteikumu izstrādes procesā ir notikušas konsultācijas ar iesaistītām institūcijām. Atbilstoši Pašvaldību likuma 46. panta trešajai daļai, lai informētu sabiedrību par saistošo noteikumu projektu un dotu iespēju izteikt viedokli, saistošo noteikumu projekts tika publicēts Jelgavas novada pašvaldības tīmekļvietnē www.jelgavasnovads.lv. Viedokļa izteikšanas termiņš noteikts divas nedēļas no publicēšanas dienas. Saistošo noteikumu projekts no 2024.gada \_\_\_.\_\_\_\_ līdz 2024.gada \_\_\_.\_\_\_\_ (ieskaitot) publicēts pašvaldības oficiālajā tīmekļvietnē www.jelgavasnovads.lv sabiedrības viedokļa noskaidrošanai. Par saistošo noteikumu projektu tika/netika saņemti \_\_\_\_\_\_\_ sabiedrības viedokļi. |